Маг1аруллъи рехун г1одоре арал,

Г1одугеян абе инсул ракьазухъ.

Рукь-пуруцги рихун росу рехарал,

Рохун таги абе г1ат1иракьалда.

Бац1ц1адаб т1ощалил хинк1алги ч1алг1ун,

Химикатал росе базараздаса.

Байдабахъ кваналеб боц1ул рахьги тун,

Буренка гьекъезе тукаде ракке.

Рекьулел хурзалги хурзал ч1арай руссанин,

Босе килограммаз китай картошка.

Кефирал гьекъезе, т1орахь ч1ик1изе,

Ч1иралъ ругин сок1к1ун супермарказда.

Маг1арул мац1алт1а ч1ух1иги гьабун,

Ч1ван лъун танин ч1ваднахъ росабалъ тарал.

Мага, Патяйилан ц1аралги хисун,

Ц1об лъун бугин гьанже г1урус мац1алда.

Росу рехун тарал шагьар бокьарал,

Щайха инагьдулел рокклол хурзабахъ.

Харицел хьваг1изе ч1ух1ун тараца,

Ч1валеб щайзе г1айиб рецич1ел байдахъ.

Гьурмал ц1вакизарун ц1аруц1дилаго,

Ц1об тун г1айиб бала г1ет1ул мах1алде,

Г1умруяль газа-бел кодоб кквеч1еца,

Куц ч1ег1ерлъунилан гьарула г1ад-хоч1.

Азий картошкаби мешкаца рит1ун,

Ракьги х1алт1изабун херал умумул,

Хвалда церег1аги къо ккараб мехалъ,

Къавулъе щоларел щущахъ ун лъимал.

Гьале гьанже бугеб ахир замана,

Зигара г1емераб, г1айиб ц1ехолеб,

Г1умру бигьалъизе, г1адат хисараб,

Хиянатлъиялъул ц1ураб замана.

Х.Таймасханова.